**ISTORINIS VILNIAUS MENIU**

Vilnius – toks, kokį jį pažįstame šiandien, – prasidėjo nuo įtaigios informacinės žinios.

*Vos* prieš 700 metų, 1322–1323 m. Lietuvos didysis kunigaikštis Gediminas į Europą pasiuntė septynis diplomatinius laiškus. Viename iš jų valdovas pirmą kartą paminėjo savo valstybės sostinę – Vilnių. Laiškai adresatus pasiekė, o miesto gyvenimas tapo Europos istorijos dalimi: Vilnius atsivėrė pasauliui, o pasaulis atrado Vilnių.

2023 m. vilniečiai švęs šį įspūdingą jubiliejų.

Sunku tiksliai pasakyti, kada į dabartinio Vilniaus teritoriją atkeliavo pirmieji gyventojai kada jis čia įkūrė pirmąjį laužą ir kada šioje gyvenvietėje buvo ištarti Vilnelės ir Vilniaus vardai. Akivaizdu, kad tai įvyko dar gerokai iki kunigaikščio Gedimino lai(š)kų. Tačiau svarbu, kad iš tuometinio Europos civilizacijos pakraščio valdovas pasiuntė žinią, kad Lietuvos Didžioji Kunigaikštystė ir Vilnius yra verti Europos ir gali išplėsti jos ribas. *Ne tik Vilniui reikia Europos, Europai Vilnius taip pat reikalingas*. Todėl 700 metų žymi savotišką Vilniaus lemtį, o gal ir misiją – priimti, suprasti, inicijuoti ir saugoti Senojo žemyno geografinius ir idėjinius riboženklius. Šiandien atrodo, kad Vilniui tai pavyko: lotyniškoji krikščionybė, labiausiai į Rytus nutolęs Europos universitetas, tautų ir tikėjimų koegzistencija, savitas Baroko epochos židinys, Romantizmo poetai, du šimtus metų miestą lydinti laisvių idėja ir kova už jas, susidūrimas su despotija ir totalitarinėmis sistemomis bei nuolatinis priešinimasis joms. Visa tai liudija apie nepaprastą Vilniaus patirtį.

Šiame istoriniame Vilniaus meniu rasite septynias miesto 700 metų gyvenimą atspindinčias temas. Kiekvieną šių temų sudaro septyni trumpi istoriniai pasakojimai apie svarbiausius miestui žmones, įvykius ir idėjas. Meniu pateikti istoriniai siužetai pasakoja apie miesto kasdienybę, sostinės ir valstybingumo tradiciją bei savitą Vilniaus kultūrinę tapatybę. Šis meniu – tai tik pirmas žvilgsnis, kviečiantis pamilti turtingą Vilniaus istoriją. Ją vilniečiai ir miesto svečiai kasdien atranda begalėje istorinių pasakojimų, miesto gatvėse, namų fasaduose ar atsitiktiniuose pašnekesiuose su praeiviais. Už visų šių istorijų – dar šimtai kitų, kurias kiekvienas galime atrasti savarankiškai.

I. VILNIAUS LEGENDOS IR SIMBOLIAI

**1. Apreiškimas Gediminui**

Vilniaus teritorijoje žmonės gyveno nuo paleolito pabaigos. Tai buvo medžiotojai, atklydę į šią vietą paskui gauruotus raganosius ir mamutus – jų kaulai, pradūlėję bene 14000 metų, XX a. buvo surasti Antakalnyje. Tačiau Vilniaus kaip sostinės istorija prasideda kunigaikščio Gedimino laikais. Apie tai pasakoja legenda, užrašyta XVI a. Lietuvos metraščiuose – praėjus dviem šimtams metų po Gedimino mirties. Pasak jos, Gediminas, išvykęs medžioti, nakvynei apsistojo Šventaragio slėnyje. Ten jis susapnavo, kad ant kalno, tuomet vadinto Kreivuoju, stovi didžiulis geležinis vilkas, o jame staugia tarytum šimtas vilkų. Žynys Lizdeika išaiškino sapną: čia stovės sostinė, o jos garsas sklis po visą pasaulį. Ši istorija panaši į legendą apie Romos vilkę. Vilniaus įkūrimo legendą tyrinėjo profesionalūs mitologai Gintaras Beresnevičius ir Algirdas Julius Greimas. Pastarasis rašė: „Aš įsitikinęs, kad šituo mitu ir Vilniuje žmonės gyvena: su kokiu pasididžiavimu jie apie Vilnių kalba ir kaip tiki į Vilniaus misiją!“

**2. Šv. Kristoforas ir Vilniaus herbas**

Šv. Kristoforas laikomas keliautojų globėju, tačiau ilgus šimtmečius skaičiuojančiame Vilniaus herbe jis turi kitą simbolinę prasmę. Ją nulėmė XIV a. aplinkybės. Vilniui savivaldos teises 1387 m. suteikė valdovas Jogaila, kuris tik prieš metus buvo apsikrikštijęs Krokuvoje. 1387 m. vasarį ir kovą Vilniuje buvo pakrikštyta Lietuvos diduomenė, vėliau – miestiečiai ir kiti gyventojai. Taigi, pirmiausia Vilniaus antspaude, o vėliau herbe įamžintas Šv. Kristoforas, nešantis kūdikėlį Jėzų, reiškia krikščionybės sklaidą – įvykį, itin svarbų visai Lietuvai. Šiandien Šv. Kristoforas mums primena, kad Europoje esame vėlyviausio krikšto šalis, todėl vieninteliai turėjome atlikti ir atlikome civilizacinį šuolį. Priėmę krikštą, tapome integralia Europos dalimi.

**3.** **Požemių legendos: baziliskas**

Daugybė padavimų byloja apie miestų požemiuose tūnojusius siaubūnus. Ne išimtis buvo ir Vilnius, kurio požemiuose, kaip buvo rašoma XVIII a. pradžioje, Žygimanto Augusto laikais apsigyveno žmones vien savo žvilgsniu žudęs baziliskas ‒ nuo antikos laikų žinomas driežas arba gyvatė su karūnuota gaidžio galva. Vis dėlto miestiečiams pavyko baziliską pergudrauti ir nužudyti. Legenda, tapusi miesto folkloro dalimi, audrino žmonių vaizduotę ‒ tai liudija pasakojimų apie baziliską gausa ir įvairovė.

**4. Vilniaus Kryžių drama**

Trys kryžiai – neatsiejama Vilniaus dalis. Dabartinį betoninį pavidalą jie įgijo tik siaučiant Pirmajam pasauliniam karui. Tuomet kryžius suprojektavo architektas Antanas Vivulskis. 1950 m. gegužę sovietų valdžia sugalvojo nekenčiamą simbolį susprogdinti. Beveik 40 metų kryžiai ne žvelgė nuo kalno, o dūlėjo jo žemėje. Bet iš atminties neišdilo. Vos tik sovietinis režimas nusilpo, aktyvių žmonių iniciatyva jie buvo atstatyti. Dabar, minint valstybines šventes ir pagerbiant užsienio valstybes, baltieji kryžiai nusidažo įvairiomis spalvomis.

**5. Legenda apie Vilniaus dibuką**

Kiekviename padoriame Viduramžių mieste vaidenosi: pilyse sklandė žemiškųjų turtų neatsižadantys vaiduokliai, paprastos moterys virsdavo raganomis, o kiekvienas Rytų Europos žydų kvartalas turėjo savo dibuką. Vilniuje piktoji dvasia, vertusi žmones kentėti ir bijoti, vaidenosi Stiklių gatvėje stūksančio namo rūsyje. Legenda pasakoja, kad būtent Vilniaus Gaonas atliko egzorcizmo seansą ir pagaliau XVIII a. išvarė dibuką iš Vilniaus. Žinoma, legendos daug ką nutyli, pavyzdžiui, tokias smulkmenas, kur nuklydo iš senojo Stiklių gatvės rūsio išvarytasis dibukas.

**6. Aušros Vartai**

XVI a. pradžioje, Vilnių juosiant gynybine siena, buvo pastatyti ir dešimt vartų, iš kurių iki šių dienų išliko vieninteliai Aušros, arba Aštrieji (lenk. Ostra Brama). Jie seniai prarado gynybinę funkciją, tačiau tapo reikšmingu simboliu istorinėms Vilniaus tautoms – lietuviams ir lenkams. Vartų koplyčioje esantis Švč. Marijos Gailestingumo Motinos paveikslas nuo XVII a. garsėja stebuklais ir malonėmis, o tikinčiųjų su juo siejamas viltis liudija atlaiduose dalyvaujančių maldininkų gausa ir paaukoti tūkstančiai padėkos ženklų (votų). Ilgą laiką Švč. Marijos Gailestingumo Motinos paveikslas buvo gerbiamas lokaliai, bet po Abiejų Tautų Respublikos padalijimų jis (o kartu ir Aušros vartai) tapo kovos ir laisvės simboliu. Nors 1927 m. vasarą vykusios šio paveikslo karūnacijos iškilmės Lietuvoje buvo įvertintos nevienareikšmiškai, po jų Gailestingumo Motinos kultas tik sustiprėjo.

**7. Frankas Zappa kaip naujai atrastos laisvės Vilniuje simbolis**

Jei vis dar galvojate, kad laisvės vėjai Vilniuje pučia Užupio pakrantėse, nustebsite užsukę į nedidelį skverą prie Vilniaus Centro poliklinikos. Ten nuo 1995 m. stovi paminklas Frankui Zappai. Neaišku, ar šis amerikiečių roko muzikantas buvo bent girdėjęs Vilniaus vardą, tačiau laukiniais devyniasdešimtaisiais jo vardas buvo įrašytas į miesto istoriją. Vilniuje išaušo diena, kai galima statyti paminklus ilgaplaukiams vyrams. Tačiau menininkai, inicijavę paminklo pastatymą, pasiuntė universalesnę žinutę: jei čia gali stovėti paminklas Zappai – provokatoriui, visiškai netilpusiam į jokius rėmus, – šiame mieste yra vietos naujai atrastai laisvei. Praėjus 25 metams, Franko Zappos paminklo idėjinis sumanytojas fotografas Saulius Paukštys nusprendė dar kartą patikrinti, ar neprisnūdo Vilniaus laisvės idėja. 2015 m. skvere šalia Mindaugo gatvės iškilo jo inicijuotas paminklas bitlui Johnui Lennonui – dar vienam atlikėjui, kuris lankėsi vilniečių namuose tik savo muzika, bet būtent ši muzika įkvėpė kosmopolitiškas laisvės idėjas, kuriomis ir šiandien alsuoja Vilniaus menininkų darbai.

II. VILNIUS – SOSTINĖ, ŠIRDIS, ŽIDINYS

**8. Sostinė – valdovų ir prezidentų sostas**

Nuo Gedimino laikų Vilnius buvo svarbi valdovų rezidavimo vieta. Aleksandro Jogailaičio valdymo metais čia susiformavo pastovios administracinės institucijos. Vilnius buvo svarbi ir kitų Jogailaičių – Žygimanto Senojo su italų kunigaikštyte Bona Sforca, Žygimanto Augusto su Barbora Radvilaite – ir Vazų dinastijos valdovų rezidencija. LDK laikotarpiu mieste lankydavosi kitų šalių valdovai ir pasiuntiniai. Pasakojimus apie Vilnių paliko Anglijos ir Prancūzijos karalių pasiuntinys Žilberas de Lanua (XV a.) ir Šv. Romos imperijos imperatoriaus Maksimilijono I pasiuntinys Sigizmundas Herberšteinas (XVI a.). Po 1990 m., atgavus laisvę, miestas vėl tapo valstybės vadovų – prezidentų (nuo 1993 m.) – rezidavimo vieta. Per 30 metų čia jau spėjo apsilankyti prezidentai, karaliai ir karalienės, popiežiai ir net Japonijos imperatorius. Taigi, Vilnius – ne tik sostinė, bet ir miestas, kuris sujungia senąją (LDK) ir moderniąją (demokratinę) Lietuvą.

**9. Vilniaus romantizmas**

Niekas neabejoja, kad Vilnius yra romantiškas miestas. O XIX a. pirmoje pusėje jis buvo ir visoje Vidurio ir Rytų Europoje svarbus romantizmo židinys. Šlovingos Lietuvos Didžiosios Kunigaikštystės istorinė atmintis, senosios legendos, senamiesčio ir miesto apylinkių peizažai, universiteto dvasia (iki 1832 m.) ir jo slaptosios draugijos (filomatai, filaretai) bei svajonės apie išsivadavimą iš carinės priespaudos Vilniuje sutelkė ryškias romantizmo žvaigždes: Joachimą Lelevelį, Adomą Mickevičių, Juliuszą Słowackį, Vladislovą Sirokomlę-Kondratovičių, Józefą Ignacy‘ų Kraszewskį, Simoną Daukantą, Stanislovą Moniušką, Tarasą Ševčenką, Teodorą Narbutą, Kanutą Rusecką ir kitus. Vilniaus romantikų palikimas suteikė stiprų impulsą vėlesnei lietuvių, lenkų, baltarusių ir ukrainiečių nacionalinei savimonei.

**10. Vilnius kaip Šiaurės Jeruzalė litvakų kultūroje**

XVIII a. Didžiosios sinagogos ir Vilniaus Gaono tandemas padėjo pagrindus atsirasti naujam žydų dvasiniam centrui Rytų Europoje. Daugiasluoksnis Vilnius įgavo dar vieną veidą – tapo Šiaurės Jeruzale išminties ieškantiems regiono žydams, kurie palaikė Vilniaus Gaono siekį apsaugoti tradicinę judaistinę mintį nuo pašėlusių chasidų iš Ukrainos žemių. Šis simbolinis Jeruzalės vardo suteikimas tapo garbe ir įsipareigojimu Vilniaus žydų bendruomenei. Pastaroji jau XX a. sekuliarių idėjų kontekste atskyrė dvasinę žydų kultūrą nuo religijos, tačiau puoselėdama jidiš kalbą ir kultūrą išsaugojo su pagarba viso pasaulio žydų diasporoje tariamą Vilniaus kaip Šiaurės Jeruzalės vardą. Moišės Kulbako, Avromo Suckeverio ar Chaimo Gradės jidiš kalba poetiškai apdainuota meilė Vilniui, Lazario Segalo tapybos darbuose atsispindįs miesto ilgesys ar Marko Antokolskio pasaulinės šlovės sulaukusios skulptūros – tai Vilniaus erdves peržengiantys, bet iš Šiaurės Jeruzalės dvasios kilę artefaktai, kurie kalba pasauliui apie žydiškąjį Vilnių iki Holokausto tragedijos.

**11. Lietuvių ir Lietuvos nacionalinio atgimimo bastionas**

XIX a. pabaigoje prasidėjusio nacionalinio lietuvių atgimimo lyderiai daugiausia buvo kilę iš provincijos. Tačiau Vilniaus kaip sostinės legenda jiems tapo vienu pagrindinių veiklos įkvėpimo šaltinių. Senoji sostinė taip pat sieta su lietuviško miesto idealu, Lietuvos autonomijos, o vėliau ir nepriklausomos valstybės idėjomis, o ilgainiui tapo lietuvybės ir valstybingumo siekių centru. Mieste susiformavo ir politinė nacionalinio atgimimo programa: 1905 m. Vilniaus miesto salėje (dabartinė filharmonija) susirinkęs Didysis Vilniaus Seimas pradėjo modernios Lietuvos istoriją, o 1917 m. įvykusioje Vilniaus konferencijoje buvo įtvirtinta nepriklausomos valstybės idėja. XX a. pr. Vilniui tapus kultūriniu ir politiniu Lietuvos bei lietuvybės centru, čia spietėsi tautos žadintojai bei valstybės tėvai ir motinos: Jonas Basanavičius, Mikalojus Konstantinas Čiurlionis, Felicija Bortkevičienė, Žemaitė, Aleksandras Stulginskis, Mykolas Römeris, Antanas Smetona, Steponas Kairys, Mykolas Biržiška, Mykolas Sleževičius, broliai Vileišiai ir kiti.

**12. Vilnius kaip idėjinė dirva baltarusių tautiniam atgimimui**

Tarpukariu Lenkijos valdomame Vilniuje baltarusiai ir lietuviai dalijosi ne tik pamaldų laiku Šv. Mikalojaus bažnyčioje, bet ir vizijomis, kaip įgyvendinti savo tautines aspiracijas. Dar XX a. pradžioje po Vilniaus dangumi baltarusių poetė Aloiza Paškievič bendravo su lietuvybės puoselėtoja Marija Šlapeliene, o jų idėjiniai keliai nuolat susikirsdavo su Mikalojumi Konstantinu Čiurlioniu ir Janku Kupala. Pastarasis rašytojas – naujosios baltarusių literatūros pradininkas. Jis 1906–1915 m. su laikraščiu „Naša niva“ („Mūsų dirva“) Vilniaus gatvėje arė dirvą baltarusių tautiniam atgimimui. Taip XX a. pr. romantinėmis tautinėmis idėjomis derlingame Vilniuje išauginta baltarusių inteligentija padėjo pamatus, kurie leido išlaikyti baltarusišką tapatybę ir vėlesnės sovietizacijos Baltarusijoje sąlygomis. O šiandien baltarusišką mokslo ir kultūros tradiciją Vilniuje tęsia Europos humanitarinis universitetas.

**13. Dainuojanti revoliucija – Sąjūdis**

Sovietinio režimo prispaustiems žmonėms tereikėjo nedidelio plyšio užtvankoje, kad laisvė prasiveržtų galingo krioklio jėga. Tas plyšys buvo reformos, o iš jų išsiveržęs krioklys – Sąjūdis ir jį remiantys Lietuvos gyventojai. Apsiginklavę dainomis ir laisvės troškimu, visi jie stojo siekti trokštamų idealų: nepriklausomybės šaliai, laisvės sau, sąžinės visiems. Mokslų akademijos salė, Katedros aikštė ir Vingio parkas Vilniuje 1988–1990 m. tapo sujudusios Lietuvos centru. O gyvoji Baltijos žmonių grandinė, prasidėjusi prie Gedimino bokšto, gal tik akimirkai, bet pasaulio centru pavertė visą regioną. Ir visur skambėjo dainos. Vytautas Kernagis šaukė tautą, o Eurika Masytė dainavo apie laisvę.

**14. Šiuolaikinė Vilniaus lyderystė**

XX a. pab. Vilniuje buvo pradėta ardyti blogio imperija, o po šios griūties miestas tapo regioninės ir euroatlantinės integracijos lyderystės sinonimu. 1997 m. į Vilnių susirinko dvylikos Vidurio ir Rytų Europos valstybių vadovai. 2000 m. įsikūrė Vilniaus dešimtukas, kuris suvienijo dešimt narystės NATO siekusių valstybių. 2001–2002 m., Lietuvai pirmininkaujant Europos Tarybos ministrų komitetui, buvo priimta Vilniaus deklaracija dėl regioninio bendradarbiavimo ir dėl demokratinio stabilumo konsolidavimo didesnėje Europoje. 2011 m. Vilniuje rinkosi ESBO Ministrų taryba, o 2013 m., Lietuvai perėmus pirmininkavimą ES Tarybai, mieste vyko pagrindiniai tam skirti renginiai.

V. VILNIAUS MANIFESTAI

**15. Iš Vilniaus apie Vilnių: Gedimino laiškai**

1322‒1323 m. didžiojo kunigaikščio Gedimino iniciatyva iš Vilniaus buvo išsiųsti septyni laiškai, adresuoti popiežiui, Hanzos miestams, pranciškonams ir dominikonams Saksonijoje. Jie buvo Gedimino politinės minties, siekio atnaujinti valstybę ir jos ūkį, atvirumo išoriniam pasauliui išraiška. Valdovas teigė atveriąs savo „žemę, valdas ir visą karalystę kiekvienam geros valios žmogui“. Be to, būtent vienu iš laiškų (1323 01 25) Vakarų Europai buvo pranešta apie Vilnių ‒ reikšmingą politinį centrą ir miestą, kuriame gali klestėti amatininkai ir pirkliai, taikiai sugyventi skirtingų tikėjimų žmonės.

**16. Vakarietiška Magdeburgo teisė ir Gegužės 3-iosios konstitucija**

1387 m. kovo 22 d. Merkinėje Jogaila Vilniui suteikė Magdeburgo teisę. Tuomet Vilnius tapo pirmuoju miestu LDK, gavusiu vakarietišką savivaldą. Ši teisė užtikrino miestiečių asmens ir turto laisvę, o bendruomenei – administracinę ir teisminę autonomiją. Miestą valdė rotušėje posėdžiavusi renkama miesto taryba, sudaryta iš burmistrų ir tarėjų. Teismo funkcijas vykdė suolininkų teismas, kuriam pirmininkavo vaitas – valdovo atstovas mieste. XVI–XVIII a. Vilniaus miesto atstovai turėjo išskirtinę teisę dalyvauti Abiejų Tautų Respublikos seimuose, tiesa, daugiau kaip stebėtojai. Esminis lūžis, priimant miestiečius į iki tol buvusios „bajorų valstybės“ valdymą, buvo numatytas 1791 m. gegužės 3 d. konstitucijoje. Pagal ją, miestiečiai pirmą kartą gavo teisę eiti valstybines administracines ir teismo pareigas, siekti karinių laipsnių, o seimas turėjo priimti 24 miestų įgaliotinius. Tai buvo svarbus demokratijos žingsnis, palaipsniui vedęs prie to, koks demokratiškas Vilnius ir kokia demokratiška Lietuva yra dabar.

**17. Trečiasis Lietuvos Statutas**

Lietuva tikrai gali didžiuotis teisinės minties brandą liudijančiais Statutais. Pirmasis ir Antrasis Statutai buvo rankraštiniai, o Trečiasis – rengtas ir išspausdintas Vilniuje. 1588 m. jį rusėnų kalba atspausdino Mamoničių spaustuvė, 1614 m. išleistas ir lenkiškas vertimas. Rengiant Statutą daug nuveikė Eustachijus Valavičius ir Leonas Sapiega. Šis brandus teisės kūrinys garantavo Lietuvos valstybės teritorijos neliečiamybę, atspindėjo vykstantį visuomenės modernėjimą. Pirmą kartą Europoje jame buvo atskirta įstatymų kūrimo, vykdomoji ir teismo valdžia. Statuto svarbą pilietiškumo sampratai puikiai atskleidžia XIX a. 4 deš. „Lietuvių katekizmo“ ištrauka: „Kas yra lietuvis? – Tas, kas tiki laisve ir laikosi Statuto“. Trečiasis Statutas galiojo iki pat 1840 m.

**18. Svarbiausios deklaracijos**

Vilniuje buvo sukurti ir pasirašyti du svarbiausi XX a. Lietuvos politiniai dokumentai, kurie atkūrė Lietuvos valstybę (1918 02 16) ir po okupacijos atstatė jos nepriklausomybę (1990 03 11). Todėl Vilniuje susijungia pagrindiniai Lietuvos valstybingumo tradicijos dėmenys: miestas saugo svarbiausią senosios Lietuvos (Lietuvos Didžiosios Kunigaikštystės) valstybingumo (1253–1795) palikimą; čia 1918 m. sukurta moderni nacionalinė piliečių valstybė; sostinėje 1990 m. atkurta valstybės nepriklausomybė ir pradėta jos pilietinė bei euroatlantinė istorija. Nesuklysime – Vilnius jau 700 metų yra svarbiausias Lietuvos valstybingumo kūrėjas, signataras ir puoselėtojas.

**19. Mes be Vilniaus nenurimsime**

Po 1920 m. ginkluoto konflikto su kaimynine Lenkija ir Vilniaus praradimo, sostinės klausimas tapo esmine Lietuvos politinės darbotvarkės dalimi. 1922 m. poetas Petras Vaičiūnas sukūrė eilėraštį-manifestą „Mes be Vilniaus nenurimsim“. Jo pavadinimas tapo bene ryškiausiu 1922–1939 m. šūkiu, kurį kartojo ir mokiniai, ir valstybės vyrai. O spalio 9-oji, kai Lenkijos kariuomenė 1920 m. užėmė Vilnių, visoje Lietuvoje buvo paskelbta gedulo diena. Tarpukariu miestuose ir miesteliuose buvo kuriami Vilniaus gėlynai, sodinami iš Vilniaus atvežti medeliai ar saugomos urnos su žeme iš sostinės. 1939 m., prasidėjus Antrajam pasauliniam karui, Lietuva atgavo Vilnių iš SSRS rankų, bet kaip paaiškėjo vėliau – tai tebuvo į Lietuvos nepriklausomybę įstumtas Trojos arklys. Nepaisant buvusios priešpriešos, per pastaruosius dešimtmečius miestas tapo dviejų kaimyninių tautų, o kartu ir dviejų istorinių Vilniaus tautų – lietuvių ir lenkų – bendradarbiavimo erdve.

**20. Laisvės manifestas prie Mickevičiaus paminklo**

Po ginkluoto pogrindžio numalšinimo masiškiausi protestai sovietų okupuotoje Lietuvoje vyko 1955–1957 m. per Vėlines, 1972 m. po Romo Kalantos aukos Kaune ir 1987 m. Vilniuje prie Adomo Mickevičiaus paminklo. Tuomet jau keliolika metų aktyviai veikusi rezistentų organizacija Lietuvos laisvės lyga ryžosi laužyti sustabarėjusią ir reformų neįsileidžiančią „respubliką“. Prie romantizmo korifėjaus paminklo buvo priminta apie Molotovo-Ribbentropo paktą, atnešusį negandas Baltijos šalims ir Lenkijai. Pokyčių vėjai jau pūtė, nors Lietuvoje ir buvo jėgų, kurioms tie pokyčiai buvo nereikalingi.

**21. (Post)modernistiniai meno manifestai**

Menka paslaptis, kad ir iki MO muziejaus atidarymo modernaus meno kūrėjai Vilniuje provokavo savimi patenkintą miesto publiką. Pirmoji tokia provokacija – avangardinio meno paroda – Vilniuje duris atvėrė 1923 m. dailininkų Vytauto Kairiūkščio ir Władysławo Strzemińskio iniciatyva, tik pripažinimo dar nesulaukė. Vilniaus literatūros padangėje modernūs vėjai papūtė vėliau – 3 deš. pabaigoje vilniečiai suskubo kurti avangardinius tekstus, persunktus katastrofizmo motyvų. Žydų literatai susibūrė į „Jung Vilne“, kurioje jidiš kalba avangardiniais tekstais kviesta atrasti modernią žydų tapatybę. Nuo tautinės prie kosmopolitiškos tapatybės bėgo avangardistų literatų karta, išauginta Stepono Batoro universitete ir 1931 m. susibūrusi aplink žurnalą „Żagary” (liet. „Žagarai“). Šios grupės priešakyje stovėjo Czesławas Miłoszas, kurio „Sultinys iš vinių“ ir „Blusų teatras“ suteikė kryptį visai lenkų avangardinei poezijai. Nepriklausomybę atkūrusioje Lietuvoje su Šiuolaikinio meno centro atidarymu 1992 m. Vilnius tapo jau postmodernistinio meno kūrėjų epicentru. Postmodernius kūrinius mieste šiandien su jų modernistiniais pirmtakais XX a. pr. dažnai sieja pirminė visuomenės atmetimo reakcija – ar tai būtų Mindaugo Navako „Kablys“, ar Vlado Urbanavičiaus „Krantinės arka“. Postmodernistai kūrėjai provokuoja vilniečius mąstyti ir diskutuoti apie meną ir jo reikšmę miestui.

IV. IŠ ČIA KYLAMA Į ŽVAIGŽDES: ŠVIETIMAS IR KONFESIJOS VILNIUJE

**22. Baroko bokštai ir dvasia**

Skirtingai nei gotika ir renesansas, barokas buvo pirmoji kultūrinė epocha, kurią Lietuva ir Vilnius išgyveno visavertiškai ‒ buvo nebe mėgdžiojama, bet jau savitai kuriama. Ilgalaikę baroko įtaką liudija tai, kad, vaikščiodami po šių dienų Vilnių, žmonės gali susipažinti su ankstyvojo (Šv. Ignoto bažnyčia), brandžiojo (Šv. Petro ir Povilo bažnyčia) ir vėlyvojo (Viešpaties Dangun Žengimo bažnyčia) baroko architektūros pavyzdžiais. Glaudų Vilniaus ir baroko ryšį atspindi ir tai, kad būtent čia studijavo ir kūrė Lietuvos Horacijumi pramintas Motiejus Kazimieras Sarbievijus, o XVIII a. pirmojoje pusėje susiformavo savita stilistinė mokykla, kurios reikšmingiausias architektas Jonas Kristupas Glaubicas kūrė ne tik liuteronams ir katalikams, bet ir unitams, stačiatikiams bei žydams.

**23. Vilniaus universitetas: tradicijos ir modernumo dermė**

Vilniaus universitetas jau 400 metų kviečia kilti į žvaigždes. To paties toliaregiško mokslo dvasioje universiteto rektorius, astronomas Martynas Počobutas 1777 m. pamato naują žvaigždyną, o po 240 m. biochemikas Virginijus Šikšnys atranda genetines ligas galinčią sustabdyti DNR „žirklių“ technologiją. O tiems, kurių nepakylėja mokslo jėga, senasis Vilniaus universiteto ansamblis gali pasiūlyti palypėjimą į Šv. Jonų bažnyčios varpinę, iš kurios atsiverianti Vilniaus panorama pasakoja visą 700 metų miesto istoriją, glaudžiai persipynusią su universiteto istorija. Vilniaus universitetas, kaip mokslo šventovė XVI a. atsiradusi iš religinės jėzuitų dvasios, į XXI a. įžengė kaip sekuliari, bet savo tradicijas gerbianti mokslo institucija. Ji išeina už Senamiesčio ribų ir kuria modernų, mokslu besiremiančio miesto veidą.

**24. Garsiosios spaustuvės**

Johanno Gutenbergo išradimas netruko pasiekti Vilnių. Pranciškus Skorina įsteigė spaustuvę burmistro Jokūbo Babičiaus namuose ir 1522 m. išspausdino pirmą knygą, o miestas greitai tapo vienu iš knygų leidybos centrų. Spaustuves steigė Vilniaus akademija, vienuolynai ir privatūs asmenys ‒ Mamoničiai, Józefas Zawadzkis, Borisas Kleckinas, Martynas Kukta ir Petras Vileišis. Jose leistos keliomis kalbomis rašytos knygos (pavyzdžiui, Laurencijaus Bojerio „Carolomachia“, Konstantino Sirvydo „Punktai sakymų“, Józefo Ignacy‘aus Kraszewskio „Vilniaus istorija nuo pradžios iki 1750 metų“) atspindėjo skaitytojų akiračio platumą, o laikraščiai, kurių puslapiuose pasirodė ir 1794 m. sukilėlių atsišaukimas, ir Vasario 16-osios aktas, ‒ spaudos reikšmę viešajame gyvenime.

**25. Vilnius ir šventieji**

Daugybės šventovių ir vienuolynų miestas Vilnius glaudžiai susijęs su kelių šventųjų gyvenimais. XV a. stačiatikių pasaulyje paplito trijų Vilniaus kankinių (šv. Antano, Jono ir Eustatijaus) gyvenimo aprašymai. Vilniuje formavosi šv. Kazimiero, išgarsinusio ne tik Jogailaičių dinastiją, bet ir Lietuvą, kultas, kaip vienuoliai brendo jėzuitas šv. Andriejus Bobolė ir bazilijonas šv. Juozapatas Kuncevičius. Čia gimė 1863‒1864 m. sukilimo dalyvis, vėliau karmelitas šv. Rapolas Kalinauskas, o miestą tebegarsina šv. Faustinos Kowalskos vizijų Vilniuje įkvėptas Gailestingojo Jėzaus paveikslas. Septyneri arkivyskupo tarnystės metai Vilniuje buvo svarbus pal. Jurgio Matulaičio kelio į šventumą tarpsnis.

**26. Kultūrų mozaika: Civitas Ruthenica**

*Civitas Ruthenica* („rusėnų miestas“) buvo stačiatikių pirklių ir amatininkų apgyvendintas Vilniaus priemiestis, rytinėje miesto dalyje pradėjęs formuotis XIII a. pabaigoje ir intensyviai plėtojęsis visą XIV a. Šioje teritorijoje iškilo ir pirmosios ‒ Skaisčiausiosios Dievo Motinos, Šv. Mikalojaus, Šv. Paraskevės (Piatnicos) ‒ cerkvės, kūrėsi stačiatikių vienuolių bendruomenės. *Civitas Ruthenica* kūrėsi greta pagoniškojo miesto, o vėliau ‒ ir „vokiečių miesto“, kuris telkėsi apie Šv. Mikalojaus bažnyčią, ir buvo neatsiejama Vilniaus kaip kultūrų mozaikos dalis.

**27. Kaip Vilnius skambėjo šabo vakarais**

Iki Antrojo pasaulinio karo penktadienio šabo vakarą iš 135 Vilniaus žydų maldos namų Senamiestyje ir Šnipiškėse girdėjosi šventinių pamaldų bruzdesys ir kantorių giesmės, o darbo dienomis sinagogose susirinkta ne tik maldai, bet ir religinėms studijoms. Į Didžiąją sinagogą rinkosi visi religingi miesto žydai, tačiau veikia daug mažesnių sinagogų, kurių lankytojus vienija profesija ar rabino autoritetas. Šiandienos Vilniuje veikia tik viena iš buvusių ikikarinių sinagogų – choralinė sinagoga Pylimo gatvėje. Ji įkurta dar XX a. pr. kaip žydų Apšvietos Vilniuje dvasinis centras. Ši sinagoga dabar yra perėmusi visų religingų Vilniaus žydų dvasinio centro pareigą.

**28. JIVO – stipriausia Vilniaus ir Niujorko istorinė gija**

1925 m., kai Jeruzalėje duris atvėrė Hebrajų universitetas, Vilniuje įsteigtas jidiš literatūros ir mokslo institutas. Jis saugojo kultūrinį ir etnografinį jidiš paveldą, o mokslą jidiš kalba pakylėjo į aukščiausią lygį. Institutas buvo toks reikalingas Europos žydų diasporai, kad jį rėmė ir tarybos nariais tapo psichoanalizės kūrėjas Sigmundas Freudas bei fizikas Albertas Einsteinas. Drąsiai galime teigti, kad šio fiziko galvoje, greta reliatyvumo teorijos, yra šmėkštelėjusi ir mintis apie Vilnių, bet ką veikė Vilnius Freudo pasąmonėje, spėlioti nedrįsime. Antrojo pasaulinio karo metu sėkmingo atsitiktinumo dėka JIVO su Maxu Weinreichu priešakyje persikėlė į Niujorką ir ten tęsia savo veiklą iki šiol. Tai viena stipriausių ir ilgiausių Vilnių su Niujorku siejančių kultūrinių gijų.

V. MIESTO KATASTROFOS IR PRISIKĖLIMAI

**29. Gaisrai, keitę miesto veidą**

Didieji gaisrai daugybę miesto gyventojų palikdavo be namų, dirbtuvių ir bažnyčių, sutrikdydavo įprastą kasdienio gyvenimo ritmą ir miesto raidą. Liepsnose pražūdavo ir senosios architektūros klodai bei miesto praeitį liudijantys dokumentai. Vis dėlto būtent gaisrai (pavyzdžiui, 1610 ar 1748 m.) pastebimai keisdavo Vilniaus veidą. Nuodėgulių krūvos ir suodinos bažnyčių, rūmų ir miestiečių namų sienos pamažu įgydavo naujas, tačiau dabar lengvai atpažįstamas formas ir pražysdavo neregėtomis spalvomis.

**30. Mirtis Vilniuje: epidemijos**

Ilgus amžius retai vilniečių kartai netekdavo susidurti su nuolat sugrįžtančiomis epidemijomis: ne kartą miestą nusiaubė maras, o XIX a. būta net aštuonių choleros protrūkių. Epidemijos ne tik nusinešdavo daugybės vilniečių gyvybes, bet ir ilgam sutrikdydavo miesto raidą. Po daug dešimtmečių Vilniui vėl teko susidurti su klastingu virusu. Kelias savaites buvo ištuštėjusios įprastai gyvos gatvės, apmirė viešasis gyvenimas. Bet, kaip liudija praeities patirtis, epidemijoms praėjus, miestas vėl prisikelia su nauja jėga.

**31. Tvanas: Vilniaus praradimas ir atkovojimas**

Po LDK kariuomenei nesėkmingai susiklosčiusio mūšio prie Žaliojo tilto 1655 m. rugpjūčio 8 d. Vilnius buvo užimtas Maskvos karių. Pirmosios okupacijos dienos buvo pragaištingos: žudyti mieste likę gyventojai, plėštos bažnyčios ir vienuolynai, rūmai ir namai, net laidojimo kriptos, iš kurių buvo pagrobti puošnūs karstai, liepsnose pražuvo miesto archyvas. Okupacija tęsėsi daugiau nei šešerius metus, tačiau galiausiai sostinę pavyko atkovoti ir miestas pamažu sugrįžo į įprastą gyvenimo ritmą.

**32. Vilnius ant armijų kelio**

Vilnius nuo XVI a. vidurio vis tapdavo stotele žygiuojančioms svetimšalių armijoms. Čia brutaliausiomis formomis susidurdavo Rytų ir Vakarų interesai. 1812 m. miestas sutiko nepralaimintį imperatorių Napoleoną ir jo Grande Armée, o vėliau iš arti stebėjo šios kariuomenės tragediją. 1915 m. Vilnius savo kailiu pajuto iki tol neregėto pasaulinio karo baisumą: Rusija miestą skubiai evakavo, o Vokietija jį užėmė. Karas Vilniuje ir dėl Vilniaus užtruko iki pat 1920 m. 1939 m. miestas tapo viena pirmųjų sovietų ir nacių pradėto naujo pasaulinio karo aukų: rugsėjį jį užėmė sovietai, 1941 m. – naciai ir 1944 m. – vėl sovietai. Okupacinės įgulos iš Vilniaus galutinai išsikraustė tik 1993 m.

**33. Už mūsų ir jūsų laisvę – bandymai nusimesti jungą**

1830–1831 m. ir 1863–1864 m. buvusioje Abiejų Tautų Respublikoje įvyko sukilimai prieš Rusijos imperijos jungą. Abiejų sukilimų metu Vilnius tapo svarbiu kovotojų centru. 1830–1831 m. mieste slapta veikė sukilėlių Vyriausiasis komitetas, į kovotojų gretas įsiliejo nemažai miestiečių ir studentų. Tačiau lemiamas bandymas iš išorės išvaduoti Vilnių baigėsi sukilėlių pralaimėjimu Panerių kalvose. Sukilimui pralaimėjus, buvo uždarytas svarbiausias miesto kultūros, mokslo ir laisvės židinys – Vilniaus universitetas. 1863–1864 m. sukilime vilniečiai kovėsi legendinio Liudviko Narbuto būriuose, o mieste veikė slaptos pasipriešinimo organizacijos. Sukilimui pralaimint, pagrindiniai jo vadai Zigmantas Sierakauskas ir Konstantinas Kalinauskas buvo sučiupti ir nužudyti Vilniuje, o kūnai paslėpti. Vis dėlto miestas grąžino savo didvyrius – po pusantro amžiaus sukilėlių vadai buvo surasti, iškilmingai pagerbti ir palaidoti. Vilniuje vėl suskambo legendinis sukilėlių šūkis: „Už mūsų ir jūsų laisvę“.

**34. Vilniaus getas: praradimai kaip randai miesto istorijoje**

1941–1943 m. pačioje Vilniaus širdyje naciai įkūrė getą, kuriame įkalino miesto ir jo apylinkių žydus. Į Mažąjį ir Didįjį getus padalintas Senamiestis buvo tiek žydų kalėjimas, tiek dvasinio ir fizinio žydų pasipriešinimo makabriškai nacių politikai vieta. Gete veikusi „popierinė brigada“ su poetais Avromu Suckeveriu ir Šmerke Kačerginskiu priešakyje gelbėjo ir slėpė žydų kultūros lobius, Hermano Kruko prižiūrima geto biblioteka tapo priebėga, suteikusia alkaniems ir bijantiems geto kaliniams vilties, o geto teatras – trumpalaikio džiaugsmo oaze nežinios atmosferoje. Gete organizuotas ginkluotas pasipriešinimas, nors ir nebuvo sėkmingas, iki pat geto likvidavimo priminė apie totalitarinio režimo siaubui nepasiduodančią Vilniaus žydų dvasią. Šį siaubą šiandien mena nuo buvusio geto teritorijos nutolęs Panerių memorialas - Panerių, kuriuose Holokausto metu masiškai žudyti Vilniaus geto žydai.

**35. Pokario Vilnius**

Miestas – ne tik pastatai, bet ir žmonės. Pokario metu Vilnius neteko labai daug ir vienų, ir kitų. Pastatai buvo griaunami gana neselektyviai, per daug neatsižvelgiant į būklę, vertę, istoriją. Reikėjo atlaisvinti vietos socialistinio miesto platiems bulvarams ir aikštėms. Žmonės buvo atrenkami kruopščiau – politiškai ir ideologiškai neįtikusieji keliavo į Sibirą. O Vilnius, ir taip netekęs reikšmingos dalies savo gyventojų, dar turėjo atsisveikinti su daugybe vietos lenkų, iškeldintų į komunistinę Lenkiją. Vienas jų buvo Vilnių fotoobjektyvu tapęs Janas Bułhakas. Be jo, rytinis Vilniaus ūkas, pakibęs virš miesto slėnio, nebebuvo matomas taip pat.

VI. PERGALĖS IR ŠVENTĖS

**36. Vilniaus pergalės ir pergalės Vilniuje**

1514 m. po didelės pergalės prieš Maskvą Oršos mūšyje Žygimantas Senasis Vilniuje surengė įspūdingas triumfo eitynes. 1611 m. Zigmantas Vaza iškilmingai sutiktas po Smolensko pergalės. Valdovui žygiuojant per miestą, jį sveikino didelė susirinkusiųjų minia, įvairių konfesijų tikintieji, akademinė bendruomenė. Vilnius buvo išpuoštas pergalę simbolizuojančiomis triumfo arkomis, miesto namus užklojo margaspalviai audeklai, girdėjosi patrankų salvės, trimitai ir būgnai. 1794 m. sukilę miestiečiai, vedini pulkininko Jokūbo Jasinskio, patys išsivadavo nuo Rusijos įgulos ir kurį laiką sėkmingai gynė sostinę nuo įsibrovėlių. O didžiausia šiuolaikinės epochos Vilniaus ir Lietuvos pergale tapo Sausio 13-oji. 1991 m. barikadomis, dainomis, beginklių žmonių ryžtu ir jų aukomis Lietuva Vilniuje sugebėjo atremti ginkluotą SSRS agresiją. Tąnakt apginta laisvės idėja, nepriklausoma valstybė ir žmogaus orumas. Todėl Sausio 13-osios aukų kapai Antakalnio kapinėse ir minėjimai prie laužų, prisimenant žuvusiuosius, yra svarbiausias Vilniaus ir Lietuvos žuvusių už laisvę memorialas.

**37. Mugės**

1441 m. Kazimiero privilegija Vilniui suteikta teisė kasmet rengti dvi muges – sausio 6 d. ir rugpjūčio 15 d. Jos tęsdavosi aštuonias dienas. Į Vilniaus muges atvykdavo daug pirklių iš užsienio. Jie atveždavo audinių, madingų drabužių, prieskonių, popieriaus ir kt. Nuo XVII a. kovo 4 d., šv. Kazimiero dieną, imta rengti Kaziuko mugę. Šv. Kazimieras, Kazimiero Jogailaičio sūnus, 1602 m. buvo paskelbtas šventuoju – dėl stebuklų, apsireiškusių prie jo kapo Vilniaus katedroje. 1604 m. Vilniuje, sutinkant iš Romos atgabentą popiežiaus pašventintą šv. Kazimiero vėliavą, įvyko iškilminga, didelį būrį miesto gyventojų ir svečių pritraukusi eisena, tapusi kasmetine tradicija. Ją ėmė lydėti ir prekyba, kuri ypač išsiplėtė 1827 m., kai miesto pirkliai gavo privilegiją Katedros aikštėje rengti tris dienas trunkantį prekymetį. Tai buvo daug žmonių pritraukdavęs įvykis, ne veltui Czesławas Miłoszas rašė, kad kovo ketvirtą Vilniuje būdavo didžiulė šventė. Tokia Kaziuko mugės rengimo tradicija yra tęsiama iki šiol.

 **38. Puotos ir kiti pasilinksminimai**

1495 m. Vilniuje vykusios Aleksandro Jogailaičio ir Maskvos caro Ivano III dukros Elenos vestuvės buvo neeilinis įvykis. Jungtuvių ceremonija atlikta katalikiškoje Vilniaus katedroje, dalyvaujant katalikų ir stačiatikių dvasininkams. 1562 m. Vilniuje susituokė Žygimanto Augusto sesuo Kotryna Jogailaitė ir Suomijos kunigaikštis Jonas III Vaza. Ta proga Valdovų rūmuose buvo iškelta didžiulė puota. Šventė truko visą savaitę – buvo rengiami šokiai, žaidynės, turnyrai. Pokylius įvairiomis progomis rengdavo ne tik valdovai, bet ir mieste gyvenę bajorai, miestiečiai. XVII a., sekant Europos pavyzdžiu, mieste jau buvo švenčiamos Užgavėnės su įspūdį dariusiais karnavaliniais vaidinimais. XVIII a. įvairius pasilinksminimus lydėjo fejerverkai, trukdavę 3–4 valandas. Nesuklyskime – jie atrodė kitaip nei šiandieną: tai buvo lyg draminis pasirodymas, kai kiekviename akte būdavo uždegiamos skirtingos figūros. Štai 1751 m., švenčiant valdovo Augusto III vardines, Neries pakrantėje į palapines susirinkę garbingi svečiai stebėjo, kaip užsidega saulė, mėnulis, žvaigždės ir valdovo herbas su karūna. Vilnius buvo ir tebėra puotų ir pramogų miestas.

**39. Opera**

1636 m., anksčiau nei Paryžiuje ar Londone, Vladislovo Vazos iniciatyva Vilniuje, Valdovų rūmuose, buvo parodyta pirmoji Lietuvoje ankstyvoji italų opera – „Elenos pagrobimas“. Jos libreto autorius ir kompozitorius – italas Virgilio Puccitelli, muzikos kūrėjas – Marco Scacchi. Žiūrovai renginiu buvo sužavėti, dėmesį itin traukė puiki scenografija. Pirmoji lietuvių opera taip pat įvyko Vilniuje – 1906 m. Miesto salėje buvo parodyta Miko Petrausko „Birutė“. Šiuo metu Vilnius sėkmingai tęsia operos tradiciją. Galime didžiuotis ir žavėtis pasaulį pakerėjusia ilgamete „Vilnius City Opera“ atlikėja Asmik Grigorian, 2019 m. tapusia geriausia pasaulio operos soliste, taip pat Vilniuje studijavusia pasaulinio garso operos soliste Violeta Urmanavičiūte-Urmana.

**40. Dainų šventės**

Dainų šventė, atsiradusi tarpukariu, pakeista sovietmečiu ir grįžusi po nepriklausomybės, yra svarbi Vilniaus švenčių dalis. Smagus suvažiavusiųjų atlikėjų šurmulys mieste, eisena užpildytos gatvės, dainos ir šokiai. O atėjus dainų dienai, stovi prieš estradą, matai gausybę žmonių ir lauki. Dirigentas pakelia ir staigiai nuleidžia rankas. Pasigirsta: „Lietuva brangi, mano tėvynė...“ Net ir abejingiausi suklūsta, kūnu nubėga šiurpuliukai. Ne veltui dainų šventė yra nematerialusis UNESCO paveldas.

**41. Vilniaus alternatyva**

Vilnius net ir sovietmečiu nebuvo tiek izoliuotas, kad jį aplenktų įvairios jaunimo subkultūros ir alternatyvioji muzika, kuri dažniausiai siejosi su politinio maišto nuotaikomis. Kavinėje-skaitykloje „Pelėda“ brendo džiazo karta, hipiai rengė koncertus (legendinis 1972 m. „Žirmūnų seišenas“), rezgėsi „Gorkynės“ trikampio bohemos maršrutai, o kur dar roko operos „Jesus Christ Superstar“ kultas. Vėliau atsirado pankų, rokerių ir metalistų karta, prisidėjusi prie „Roko maršų“ pradžios (1987), pankroko koncerto Alumnato kieme (1988) ir atgimimo apskritai. Visa tai išsprogo po nepriklausomybės paskelbimo. Kas traukė į „Sepultura“ koncertą Sporto rūmuose, kas – į pankų „bombiaką“ Smėlio 33, o kas – į reivo tūsą. Prie jų dar pridėkime buvusius Profsąjungų rūmus ir „Mulen ružo“ istorijas.

**42. Naujasis Vilniaus ritmas**

Vilnius jau tris dešimtmečius gyvena nauju ritmu, o jo kultūrinis ir istorinis tapatumas vėl yra ne tik Lietuvos, bet ir platesnio regiono dalimi. Vilnius, su geležinio vilko stiprybe pralaužęs geležinę uždangą, posovietinio nepasitikėjimo kiautą ir chaotišką perėjimą į rinkos ekonomiką, vėl tapo europietiškosios kultūros miestu, kuriame drąsiai skamba ir džiazas, ir senųjų bažnyčių varpai. Miesto sugrąžinimas pasauliui simboliškai prasidėjo 1994 m., kai sostinės Senamiestis buvo pripažintas pirmuoju UNESCO kultūros paveldo objektu Lietuvoje. Vilnius pamažu prisiminė kultūriškai įvairialypį Lietuvos Didžiosios Kunigaikštystės ir nacionalinių atgimimų laikų paveldą. 1996 m. arkikatedros pašonėje prisiglaudė miestą laiminantis Gediminas, į savo vietas sugrįžo ir miestą nuo katedros aukštybių saugantys šventieji Stanislovas, Elena ir Kazimieras. Sovietmečiu slopintus miestietiško gyvenimo potyrius prikėlė festivalis „Life“, į miestą atėjo „Kino pavasaris“, Vilnius ėmė skaityti tarptautinėje knygų mugėje ir netgi bėgti savąjį tarptautinį maratoną. Per trisdešimtmetį miestas susipažino su Neries pakrantę papuošusiais dangoraižiais ir prisijaukino atokesnius priemiesčius, pamilo nepailstantį restoranų, kavinių ir naktinio gyvenimo klegesį, galinėjosi su sparčiai augančia ekonomika ir ją besivejančiomis būsto kainomis, stebėjosi nematytais automobilių kamščiais ir šalia tiesiamais dviračių takais, šypsojosi turistų srautams, o 2009 m. didžiavosi išrinktas Europos kultūros sostine. Ar tik į septintą šimtmetį įkopęs Vilnius negyvena geriausių metų savo istorijoje?

VII. VILNIAUS KASDIENYBĖ IR PEIZAŽAI

**43. 11 maršrutas**

Kaip ir daugelis miestų, Vilnius turi ypatingą maršrutą, kuriuo vykdamas gali apžiūrėti daugelį miesto įžymybių. Šį maršrutą apdainavo rašytojas Jurgis Kunčinas. Jis, Žvėryno medinuko gyventojas, puikiai žinojo, kad Žvėryno žiede, prie spaudos kiosko, sėdus į autobusą, išsirangius pro šviesoforus, paupius, pro Šventą Oną ir Bernardinus, galima pasiekti jį, Užupį. Kažkada du pakraščiai, dabar jau centras. Bet abu likę saviti, juk Užupis – respublika, o Žvėrynas... marga imperija. Joje rasi visko: cerkvę, bažnyčią, kenesą, panamą ir krūvą ambasadų. Bet ši „imperija“ – saugi, rami užuovėja. Tokia ji buvo ir Kunčinui.

**44. Didikų rūmai**

Vilniuje puošnias rezidencijas turėjo Lietuvos istorijoje itin svarbi Radvilų giminė. Tarp jų – XVI a. prie Neries pastatyti, bet nebeišlikę rūmai su itališko tipo sodu. Juose gyveno Barbora Radvilaitė, kurią čia lankydavo Žygimantas Augustas. XVII a. vid. Jonušo Radvilos rūmai dabartinėje Vilniaus gatvėje buvo laikomi bene gražiausiais visame mieste. XVI–XVII a. sandūroje dabartinėje Didžiojoje gatvėje Chodkevičiai pastatė įtvirtintą rezidenciją su bokštais. Ji vėliau buvo perstatyta. XVII a. pab. Antakalnyje iškilo įspūdingi brandžiojo baroko stiliaus Kazimiero Sapiegos rūmai. Vilniuje buvo pastatyti ir Pacų, Bžostovskių, Sluškų, Umiastovskių, Tiškevičių, Oginskių, Kosakovskių, Zavišų, Tyzenhauzų ir kitų dinastijų rūmai. Išlikusi ir įspūdinga vyskupų rezidencija Verkiuose. XX a. pr. puošnius rūmus Antakalnyje pasistatė žymus visuomenės ir kultūros veikėjas Petras Vileišis.

**45. Pirmasis traukinys ir industrinė revoliucija**

1860 m. vilniečiai pirmą kartą išvydo traukinį, kuris po kelerių metų sujungė Peterburgą, Vilnių ir Varšuvą. Traukiniai ne tik atvėrė miestą tolimesniam pasauliui, bet ir simbolizavo industrinių permainų pradžią. XIX–XX a. sandūroje Vilniuje sparčiai nyko luomų skirtumai, ėmė kurtis stambesnės pramonės įmonės, formavosi nauji gyvenamieji darbininkų ir tarnautojų kvartalai. Miestas į savo erdvę įtraukė Antakalnį, Šnipiškes, Naujamiestį, Naujininkus ir Žvėryną. Radosi kiti modernaus miesto atributai: grįstos gatvės ir jų apšvietimas, šaligatviai, viešosios erdvės, dujos ir elektra, vandentiekis ir kanalizacija. Svarbu pažymėti, kad Vilnius netapo ir industrinių permainų auka – mieste nekilo didelių socialinės atskirties sprogimų, jis ir toliau išliko žalias ir gal kiek romantiškai netvarkingas.

**46. Legendinės Vilniaus kavinės**

Vilniaus kavinių ir barų istorijos geriausiai žymi kintantį kasdienį miesto veidą. XVI a. pirmieji restoranų prototipai kūrėsi Vilniaus priemiesčiuose, bet juos dar nurungdavo smuklės ir užvažiuojamieji namai. XVIII a. vilniečiai ir miesto svečiai skubėjo į linksmiausią smuklę Pohuliankoje, o XIX a. Tiroli sodas su restoranu Antakalnyje tapo nauju miestiečių traukos centru. XX a. kavinės ir restoranai Vilniuje jau tenkino ir įnoringesnius miestiečių poreikius: trys pirklio Štralio kavinės – Baltoji, Raudonoji ir Žalioji – pasidalijo skirtingą Vilniaus publiką. O 1920 m. Vilniuje su vaizdu į arkikatedrą duris atvėrė ir pirmoji lietuviška kavinė „Birutė“, kuri vos po metų persivadino „Pas Rudnickį“. Čia visą tarpukarį rinkosi Vilniaus literatai ir žurnalistai. Sovietmečiu jos vietoje įrengta „Literatų svetainė“, nors tikroji intelektualų grietinėlė renkasi „Neringos“ kavinėje. Sovietinė vilniečių bohema traukė į prie Rašytojų Sąjungos prisiglaudusį “Suokalbį”, „Vaivą“ Pilies gatvėje ar „Pasaką“ bei “Rotondą” Sereikiškių parke. O Lietuvai atkūrus nepriklausomybę, savas legendas ir taisykles Vilniuje pradėjo kurti jau nauja kavinių ir jų lankytojų karta. COVID-19 pandemijos akivaizdoje 2020 m. Vilnius pasauliui pristatė unikalią kavinių aikštėse ir gatvėse po atviru dangumi idėją, kuriančią naują Vilniaus kaip vienos didelės lauko kavinės legendą.

**47. Tarp 5 ir 16 aukšto, tarp 1960-ųjų ir 1990-ųjų**

Nedidelis, prastai išplanuotas, „kiauromis“ sienomis, bet savas butas. Numindžiota žolė, lakstantys vaikai, močiutės auginamas darželis – toks tipiškas savas kiemas. Mokykla, parduotuvė, darželis, buitinio aptarnavimo kombinatas – nejaukus, gal net negražus, bet savas rajonas. Miestui augant, daugėjant gyventojų, jis plėtėsi. Ir ne tik į plotį, bet ir į aukštį. Iškilo naujieji Vilniaus šešiolikaukščiai bokštai, šalia kurių išsirangiusios gulėjo penkiaaukštės dėžutės. Tarp jų ir juose užaugo nauja vilniečių karta. Ne visiems šie architektūros naujadarai patiko. Beveidžių ir bedvasių naujųjų kvartalų kritiku buvo rašytojas Ričardas Gavelis, matęs priešpriešą tarp senojo ir naujojo miesto. Kiti juos prisijaukino, tad gal kada nors rašysime apie „rajoninę romantiką“?

**48. Kareivinės: nuo miesto sienos iki Šiaurės miestelio**

Vilnius įvairioms armijoms, keliaujančioms iš Rytų į Vakarus ar iš Vakarų į Rytus, buvo ir tikslas, ir kliūtis. Todėl miesto gynybai ruoštasi. Bėgant amžiams ir keičiantis kariavimo esmei, buvę karių ir karybos objektai virto miesto ir jo gyventojų dalimi. Apsidairykime: gynybinė siena, pastatyta XVI a., aplipo namais, gynybinė bastėja (Barbakanas) – užmigo, Aušros vartai tapo maldininkų vieta, o carinių, lenkų ir sovietinių karinių dalinių apgyvendintas Šiaurės miestelis – nauja darbo ir gyvenimo erdve, simbolizuojančia miesto kismą ir žingsnius į ateitį.

**49. Medinis Vilnius**

Be savo gražiųjų mūro statinių, Vilnius visuomet buvo gausios medinės architektūros miestas. Nepaisant gaisrų, modernizacijos ir natūralios kaitos, nuo XIX–XX a. sandūros miesto Senamiestį ir Naujamiestį iš visų pusių supo mediniai priemiesčiai. Juos sudarė senųjų kaimų fragmentai, stilingos vilos ar net dvareliai, darbininkų pirkios ar lūšnos, kiti statiniai. Medinė architektūra iki šiol yra neatskiriama Vilniaus gyvenimo ir kraštovaizdžio dalis. Nuo Pavilnio iki Žvėryno ir nuo Šnipiškių iki pat Aukštųjų Panerių galime aptikti išskirtinių medinio Vilniaus palikuonių.